作者：张先
词牌/韵律：沁园春

paragraphs: 心膂良臣，帷幄元勋，左右万几。
暂武林分阃，东南外翰，锦衣乡社，未满瓜时。
易镇梧台，宣条期岁，又西指夷桥千骑移。
珠滩上，喜甘棠翠荫，依旧春晖。
须知。
系国安危。
料节召、还趋浴凤池。
且代工施化，持钧播泽，置盂天下，此外何思。
素卷书名，赤松游道，飙驭云軿仙可期。
湖山美，有啼猿唳鹤，相望东归。